Dohoda
medzi Ministerstvom školstva Slovenskej republiky, 
Slovenskou rektorskou konferenciou
a Európskou asociáciou univerzít

Ministerstvo školstva Slovenskej republiky so sídlom na Stromovej ulici 1, 813 30 Bratislava, zastúpené pánom Martinom Froncom, ministrom, spoločne so Slovenskou rektorskou konferenciou so sídlom na Laurínskej 14, 811 01 Bratislava, zastúpenou pánom Vladimírom Bálešom, prezidentom, ďalej v texte ako “poskytovateľ grantu”
na jednej strane
a

Európska asociácia univerzít so svojim hlavným sídlom na  114. rue du Rhône, Case Postale 3174, CH-1211 Ženeva 3, Švajčiarsko, zastúpená paňou Lesley Wilson, generálnou sekretárkou, ďalej v texte ako “príjemca”

na druhej strane
sa dohodli takto:

Článok 1
Predmet

1(1) 	Predmetom tejto dohody je grant v maximálnej výške 631 000,- EUR (slovom šesťstotridsaťjeden tisíc EUR) od poskytovateľa grantu ako platba za výdavky vynaložené na vykonanie medzinárodnej inštitucionálnej evaluácie 23 vysokých škôl podľa prílohy č. 1, odborníkmi EUA (Európska asociácia univerzít) v termíne od 1. septembra 2005 do 31. decembra 2007. Ak sa vysoké školy, ktoré boli v priebehu ostatných štyroch rokov hodnotené príjemcom, rozhodnú pre možnosť  následného hodnotenia („folow up“), grant bude znížený o 11 000,- EUR (slovom jedenásťtisíc EUR) za každé takéto  následné hodnotenie. Úlohy, tak ako sú uvedené v  podmienkach, ktoré sú pripojené ako príloha č. 2 k tejto dohode, ďalej v texte uvedené ako „činnosť“, obsahujú a) 5 projektových stretnutí, b) 2 návštevy každej inštitúcie, c) napísanie evaluačných správ o každej inštitúcii a d) sektorovú správu, ktorá analyzuje kľúčové témy v sektore a ponúka odporúčania. Zodpovednosť za uhradenie grantu a ďalších nákladov súvisiacich s povinnosťami poskytovateľa grantu má výlučne Ministerstvo školstva Slovenskej republiky.

1(2)	Grant je určený na pokrytie poplatku účastníkov, cestovného a administratívnych nákladov, ako sú uvedené v priloženom rozpočte výdavkov, ktorý je pripojený ako príloha č. 3 k tejto dohode, a nezahŕňa náklady na živobytie odborníkov (hotely, strava) nimi vynaložené počas návštev vysokých škôl podľa článku 1 odseku 1 pri výkone medzinárodnej inštitucionálnej evaluácie, a ktoré uhradia inštitúcie podľa článku 1 odseku 1. 

1(3)	Príjemca získa grant na základe podmienok stanovených  v tejto dohode a jej prílohách.

1(4)	Grantom na účely tejto dohody je finančná čiastka v stanovenej výške uvedená v EUR za vykonanie medzinárodnej inštitucionálnej evaluácie a súvisiacich činností, s podmienkami ako sú špecifikované v tejto dohode a v podmienkach projektu. 

Článok 2 
Povinnosti príjemcu

Príjemca sa zaväzuje:

2(1)	Použiť grant výlučne na predmet uvedený v článku 1 odsek 1.

2(2)	Odovzdať poskytovateľovi grantu nasledovné správy:

a) do 15. júla 2006 

-	1.Správu o využití tohto grantu v prvom zmluvnom období;

-	2.Finančné vyhlásenie o príjmoch a výdavkoch za činnosť, potvrdené zodpovedným pracovníkom organizácie príjemcu, ktorý zodpovedá za financie, doložené riadnymi účtovnými dokladmi za semináre, pričom originály týchto dokladov budú uložené u príjemcu;

-	3.Kópia dokladu o kreditovaní účtu v prospech príjemcu za prvú splátku, ako je uvedené v článku 3 nižšie;

b) do 31. marca 2008 

-	1.Záverečnú správu o využití tohto grantu;

-	2.Finančné vyhlásenie o príjmoch a výdavkoch za činnosť, potvrdené zodpovedným pracovníkom organizácie príjemcu, ktorý zodpovedá za financie, doložené riadnymi účtovnými dokladmi, pričom originály dokladov budú uložené u príjemcu;
-	3.Kópia dokladu o kreditovaní účtu v prospech príjemcu za prvú, druhú a tretiu splátku, ako je uvedené v článku 3 nižšie;

2(3)	Vzdať sa práva na vyplatenie akéhokoľvek zostatku grantu, ak dokumenty špecifikované v článku  2 odseku 2(2) hore poskytovateľ grantu nedostane v určenom termíne;

2(4)	Ponechať si účtovné doklady týkajúce sa činnosti za účelom akéhokoľvek ďalšieho overenia správneho využitia grantu zo strany poskytovateľa grantu, jeho audítorov alebo jeho povereného zástupcu počas dvoch rokov odo dňa vyplatenia zostatku;

2(5)	Poskytnúť súčinnosť poskytovateľovi grantu kedykoľvek je to možné; 

2(6)	Dodržiavať pri výkone tejto dohody všetky všeobecne záväzné právne predpisy a zabezpečiť, aby poskytovateľ grantu nebol poškodený žiadnymi nárokmi tretích osôb (vrátane štátnych orgánov), ktoré sa týkajú vykonania tejto dohody.

Článok 3 
Dohoda o platbách

3(1)	Poskytovateľ grantu uhradí sumu uvedenú v článku 1 odsek 1(1) vyššie v troch splátkach, a to nasledovne:

-	a) 50 percent do 20 dní od riadneho podpísania tejto dohody;

-	b) 25 percent do 15. augusta 2006;

-	c) zostatok najneskôr do 30. apríla 2008, po schválení správy o činnosti a finančnej správy prvého obdobia (článok 2 odsek 2(2)a). 
 
3(2)	Splátky budú uhradené iba v mene (EUR),  v ktorej je uzatvorená táto dohoda. 

3(3)	Vyššie uvedené sumy budú uhradené bankovým prevodom na nasledujúci účet vedený v mene príjemcu.

Banka: ING Belgium Marnix Branch (pobočka Marnix)
Plné číslo bankového účtu: 310-1802164-87
Swift kód: BBRUBEBB
IBAN: BE67 3101 8021 6487
Majiteľ účtu: EUA
Poznámky, ktoré musia byť uvedené pri prevode: For Institutional Evaluations in the Slovak Republic (Za inštitucionálne evaluácie v Slovenskej republike)

Článok 4
Vypovedanie dohody, vyššia moc

4(1)	Poskytovateľ grantu si vyhradzuje právo vypovedať túto dohodu a príjemca sa zaväzuje vrátiť grant v nasledujúcich prípadoch: 

-	a) ak príjemca nevyužije grant na účel vykonania činnosti alebo 
-	b) ak príjemca nedokáže využitie grantu na činnosť alebo
-	c) ak príjemca nepredloží požadované dokumenty do stanoveného dátumu alebo
-	d) ak sa príjemca nesplní niektorú z podmienok tejto dohody.

4(2)	Poskytovateľ grantu môže žiadať od príjemcu prerušenie implementácie celej alebo časti činnosti, ak okolnosti (hlavne z titulu vyššej moci) spôsobia, že  pokračovanie bude príliš ťažké alebo nebezpečné. Táto dohoda môže byť vypovedaná v súlade s článkom 4 odsek 4(4). Ak dohoda nebude ukončená, príjemca sa bude usilovať minimalizovať trvanie prerušenia a môže znovu pokračovať v implementácii aktivity v prípade, že podmienky budú v poriadku, a to s písomným súhlasom poskytovateľa grantu. 

4(3)	Za vyššiu moc sa považuje každá nepredvídateľná výnimočná situácia alebo udalosť, ktorú zmluvne strany nemôžu riadiť, a ktorá bráni ktorejkoľvek z nich vykonávať akékoľvek povinnosti  podľa tejto dohody, ktorá nebola spôsobená chybou alebo nedbalosťou na ich strane (alebo ich dodávateľmi, zástupcami alebo zamestnancami) a nedalo sa jej zabrániť riadnou starostlivosťou pri ich konaní. Nedbanlivosť alebo zámerná činnosť zo strany  dodávateľov alebo zástupcov alebo pracovníkov zmluvných strán, nedostatky vo vybavení alebo materiáloch alebo omeškania pri ich dostupnosti, pracovné spory, štrajky alebo finančné problémy nemôžu byť považované za vyššiu moc. Žiadna zo zmluvných strán nemôže byť braná na zodpovednosť za porušenie svojich povinností podľa dohody, ak ich vykonaniu zabránila vyššia moc.

4(4)	Ak kedykoľvek poskytovateľ grantu alebo príjemca („zmluvné strany“) rozhodne, že účel tejto dohody nemôže byť dlhšie efektívne a vhodne vykonaný, musí vzniknutú skutočnosť konzultovať s druhou zmluvnou stranou. Ak sa nepodarí dohodnúť sa na riešení, ktorákoľvek zmluvná strana môže vypovedať túto dohodu do dvoch mesiacov od dátumu doručenia písomného upozornenia od druhej zmluvnej strany. V tomto prípade bude príjemca oprávnený na úhradu príspevku len za uskutočnenú časť činnosti a na refundáciu uzavretých záväzkov so zmluvnou stranou, do ktorých vstúpil prostredníctvom poskytovateľa grantu za účelom implementácie aktivity, ktorú príjemca nemôže odôvodnene ukončiť na základe právneho dôvodu.

Článok 5
Doplnky

Ustanovenia tejto dohody je možné doplniť alebo meniť iba na základe súhlasu zmluvných strán formou písomných doplnkov, ktoré budú tvoriť neoddeliteľnú súčasť tejto dohody.

Článok 6 
Prílohy

Súčasťou tejto dohody sú nasledovné prílohy:
a)	Príloha č. 1: Zoznam vysokých škôl Slovenskej republiky, ktoré sa zúčastnia medzinárodnej inštitucionálnej evaluácie rozdelené do skupín podľa začiatku prvej etapy;
b)	Príloha č. 2: Podmienky;
c)	Príloha č. 3: Rozpočet činnosti . 

Tieto prílohy sú nedeliteľnou súčasťou tejto dohody.

Článok 7 
Spory

Akýkoľvek spor ohľadne podmienok vykonania tejto dohody, v prípade neúspechu priateľského urovnania medzi zmluvnými stranami bude podaný na arbitráž príslušnému orgánu, sídliacemu v Belgicku a podľa belgického práva. 

Článok 8
Všeobecné podmienky

8(1) Táto dohoda nadobúda platnosť dňom podpisu zástupcami štatutárnych orgánov oboch zmluvných strán.
8(2) Dohoda je vyhotovená v šiestich originálnych rovnopisoch, z toho tri v anglickom jazyku a tri v slovenskom jazyku, z ktorých si po jednom slovenskom rovnopise a po jednom anglickom rovnopise ponechajú minister školstva, prezident Slovenskej rektorskej konferencie  a  generálna sekretárka Európskej asociácie univerzít, pričom obe znenia majú rovnakú platnosť.
8(3) Obe strany dohody prehlasujú, že si dohodu pred jej podpísaním riadne prečítali, že jej obsahu porozumeli, že dohoda bola podpísaná po vzájomných rokovaniach, v dobrej viere a podľa ich slobodnej vôle, s ich plným vedomím, nie v tiesni ani za nevýhodných podmienok a platnosť dohody potvrdzujú svojím podpisom.  

Za Ministerstvo školstva                       Za Slovenskú rektorskú                   Z Európsku asociáciu   
Slovenskej republiky                             konferenciu                                      univerzít

Podpísané v dobrej viere                     Podpísané v dobrej viere                Podpísané v dobrej viere
v Bratislave                                         v Bratislave                                     v Ženeve				

Dňa                                                      Dňa                                                 Dňa   

Pán Martin Fronc                                 Pán Vladimír Báleš                         Pani Lesley Wilson